Аймгийн Засаг даргын 2018-оны

.......дүгээр сарын ......-ны өдрийн

......дугаар захирамжийн I хавсралт

**“ӨСВӨРИЙН АВРАГЧ-2018” ТЭМЦЭЭНИЙ**

**УДИРДАМЖ**

Зорилго: Ерөнхий боловсролын сургуулийн ахлах ангийн сурагчдыг аюулт үзэгдэл, ослоос урьдчилан сэргийлэх, аврах, өөртөө болон бусдад анхны тусламж үзүүлэхэд сургаж дадлагажуулах, тэдний тэсвэр хатуужил, авхаалж самбааг сорих, хүнлэг энэрэнгүй иргэн болгон төлөвшүүлэхэд оршино.

**Нэг. Хамрах хүрээ**

Зохион байгуулагч:

* Онцгой байдлын газар
* Боловсрол соёл, урлагийн газар
* Улаан Загалмайн Хороо
* Дэлхийн Зөн Монгол олон улсын байгууллага Орхон салбар

Оролцогч:

* Орхон аймгийн нийт Ерөнхий боловсролын сургуулийн ахлах ангийн сурагчид, багш нар

**Хоёр. Тэмцээн зохион байгуулах хугацаа**

2018 оны 9 дүгээр сарын 17-ны 09:00 цагт Эрдэнэ багийн Гал түймэр унтраах, аврах 68 дугаар ангийн талбай

**Гурав. “Өсвөрийн аврагч” бүлгийн зохион байгуулалт,**

**тавигдах шаардлага**

Тэмцээнд оролцох “Өсвөрийн аврагч” бүлгийн /цаашид бүлэг гэх/ гишүүд нь ерөнхий боловсролын сургуулийн ахлах ангийн сурагчид байна. Бүлэг нь ахлагч-1, гишүүд-6, нийт 7 сурагч, нэг чиглүүлэгч багштай байна. Бүлэгт эмэгтэй 2 гишүүн заавал байна.

Чиглүүлэгч багш нь бүлгийн гишүүдийг тэмцээнд бэлтгэх, жигдрүүлэх ажлыг хариуцан зохион байгуулах бөгөөд тэмцээнд оролцохгүй.

Бүлгийн гишүүдэд доорх чиглэлээр сургалт явуулсан байна. Үүнд:

* Гамшгаас хамгаалах тухай хууль, галын аюулгүй байдлын тухай хуулийн зарлан мэдээлэл, бэлэн байдал, иргэний эрх, үүрэгтэй холбоотой зүйл, заалт
* Өөртөө болон бусдыг аврах, анхны тусламж үзүүлэх дадлага
* Жагсаалын бэлтгэл

**Дөрөв. Техникийн зөвлөгөөн**

Техникийн зөвлөгөөн 2018 оны 09 дүгээр сарын 14-ны өдөр 14:00 цагт Онцгой байдлын газарт хийнэ. Техникийн зөвлөгөөнд чиглүүлэгч багш, бүлгийн ахлагч нар оролцоно.

Техникийн зөвлөгөөн дээр тэмцээний зохион байгуулалт, шалгаруулалтын талаар танилцуулга хийж, бүлгүүдийн төлөөлөл асуулт тавьж, саналаа хэлж оролцоно. Бүлгүүдийн тэмцээнд оролцох дарааллыг сугалаагаар тодруулна.

Техникийн зөвлөгөөнд ирэхдээ доорх зүйлсийг бүрдүүлж жигдрүүлсэн байна.

* Сургуулийн захирлын баталсан бүлгийн мэдүүлэг
* ХАБ-ын зааварчилгаа өгч баталгаажуулан гарын үсэг зуруулсан байна.
* Бүлгийн гишүүн бүрийн эмчийн дүгнэлтийн хуудас.
* Сургалт зохион байгуулсан цаг, сэдвийн төлөвлөгөө, тайлан /зурагтай/
* Бүлэг анхны тусламжийн иж бүрдэл бүхий цүнхтэй байна.
* Эрүүл мэндийн болон аюулгүй ажиллагааг хангаагүйн улмаас тэмцээний үеэр бэртэж, гэмтсэн тохиолдолд гишүүний асуудлыг тухайн сургууль болон сурагч хариуцах бөгөөд тэмцээнийг үргэлжлүүлэх боломжгүй болсон гишүүн тус бүрээс 15 минутын торгууль оногдуулах болно.
* Бүлэг бүр 40 см урт бариултай, 30 см х 60 см хэмжээтэй, цагаан дэвсгэртэй хаягтай байх бөгөөд цэнхэр өнгөөр сум, сургуулийн нэр, дугаар, бүлгийн нэрийг бичсэн байна.

Жишээ нь:

|  |
| --- |
| Орхон аймаг 14р сургууль  “Сэрэмж” өсвөрийн аврагч бүлэг |

* Бүлэг бүр 5 см радиустай бэлгэдэл бүхий энгэрийн зүүлттэй байна. Энгэрийн зүүлтийг бүлгийн гишүүн бүр зүүн талын энгэртээ зүүсэн байна.
* Бүлгийн гишүүд шаардлага хангасан хувцас гутлаар жигдэрнэ.

**Тав. Нээлтийн арга хэмжээ**

Аймгийн Засаг даргын тамгын газар, Онцгой байдлын газар, Боловсрол соёл, урлагийн газар, Дэлхийн Зөн Монгол олон улсын байгууллага Орхон дахь салбар, Орхон аймгийн Улаан Загалмайн Хороо ивээн тэтгэгч байгууллагуудын төлөөллийг оролцуулан нээлтийн арга хэмжээг зохион байгуулна.

“Өсвөрийн аврагч” бүлгүүд тэмцээнд оролцох дарааллын дагуу жагсаж, ёслолын жагсаалаар алхана. Жагсаалын жигдрэлтийг хангах зорилгоор зохион байгуулагч талаас Онцгой байдлын газрын нэг салааг оролцуулна.

Тэмцээнийг нээж хүндэт зочид, зохион байгуулагчид, өсвөрийн аврагч бүлгүүдийн төлөөлөл үг хэлнэ.

**Зургаа. Тэмцээний үйл ажиллагаа**

Жагсаалын үзлэг:

Жагсаалын үзлэгээр доорх зүйлсийг шалгана. Үүнд:

* Бүлгийн хаяг
* Бүлгийн гишүүн тухайн сургуулийн сурагч болохыг гэрчилсэн үнэмлэх /түүнтэй дүйцэх нотлох баримт/
* Төрсний гэрчилгээ
* Хувцас жигдрэлт
* Энгэрийн тэмдэг
* Жагсаалын хувиргалт, жигдрэлт
* Бүлгийн ахлагчийн жагсаал командлах ажиллагаа.

Жагсаалын үзлэгээр шагналын 5 минут хүртэл оноо өгнө.

**1 дүгээр шат: Мэдлэг сорих асуулт, хариултын цэг**

Гараанаас гарч 100 метр замыг туулан нэг дүгээр цэгт ирж, бүлгийн гишүүдийг жагсаан бүлгийн дарга цэгийн шүүгчид “Эрхэм шүүгчид ***Сэрэмж*** бүлэг даалгавар гүйцэтгэхэд бэлэн” гэж илтгэнэ. /Бүлгийн ахлагч цэг бүрийн шүүгчид дээрх адил илтгэнэ/

Шүүгч урьдчилан бэлтгэсэн асуултаас 3 асуулт сугалуулна. Бүлгийн гишүүд 3 минутын хугацаанд бэлтгэж, хариулна. Цэгийн шүүгч зөв хариултыг танилцуулж, хариулт тус бүрийн оновчтой байдлыг харгалзан үзэж 0-3 минутын шагналын оноо өгнө.

Сэдэв агуулга:

-Эрүүл мэнд-Анхны тусламж

-Ойн тухай хууль

-Гамшгийн төрлүүд, түүнээс урьдчилан сэргийлэх арга зам

**Хоёр дугаар шат: Усанд осолдогчийг аврах цэг:**

Бүлэг нэгдүгээр цэгээс 100 метр замыг туулан хоёрдугаар цэгт ирнэ.

Тусгайлан бэлтгэсэн талбайд бүлгийн гишүүн бүр аврах цагираг /хөөсөн цагираг/ шидэн усанд осолдогчийг аварна. Эргээс цагирагны захын тойрог хүртэл 10 метр зайтай байна.

* Цагиргийг 2 метр радиустай тойрогт оруулбал 3 минутын шагнал
* Цагиргийг 4 метр радиустай тойрогт оруулбал 2 минутын шагнал
* Цагиргийг 6 метр радиустай тойрогт оруулбал 1 минутын шагналын оноо өгнө.

Нэрвэгдэгсдэд анхны тусламж үзүүлнэ.

**Гурав дугаар шат: Анхны тусламжийн цэг**

Бүлэг хоёрдугаар цэгээс гарч дугуйн саадыг туулж гуравдугаар цэгт ирнэ.

Амьсгал нь боогдсон нэг, хөнгөн гэмтэлтэй нэг, хүнд гэмтэлтэй нэг хүнд анхны тусламж үзүүлнэ.

А. Амьсгал нь боогдсон нэрвэгдэгчийн амьсгалыг чөлөөлөх тусламжийг хиймэл хүн /мулж/ дээр үзүүлнэ.

Б. Хөнгөн гэмтэлтэй /Шалбарсан, зулгарсан, бага зэргийн цус алдалттай/ нэрвэгдэгчид боолт хийх тусламж үзүүлнэ.

В. Хүнд гэмтэлтэй /тулгуур яс хугарсан, нуруу нугасны гэмтэлтэй/ нэрвэгдэгчид анхны тусламж үзүүлж, дамнуурга ашиглан зөөвөрлөж, эмнэлгийн яаралтай тусламжийн хэсэгт хүлээлгэн өгнө.

Бүлгийн гишүүд хуваагдан нэрвэгдсэн иргэдэд нэгэн зэрэг анхны тусламж үзүүлж болох бөгөөд энэ нь бүлгийн багаар ажиллах чадвар, хамтын ажиллагааг харуулж өгнө.

Шүүгч бүлгийн гишүүдийн гар нийлэмжтэй ажиллагаа, даалгаврыг зөв гүйцэтгэсэн зэрэгт 0-5 минутын шагналын оноо өгнө.

Энэ цэгт 2 дамнуурга, эмнэлгийн яаралтай тусламжийн автомашин байрлуулсан байна.

**Дөрөв дүгээр шат: Хүч тамирын цэг**

Бүлэг гуравдугаар цэгээс гарч, торон саад болон самбарыг давж дөрөвдүгээр цэгт ирнэ.

Бүлгийн гишүүн бүр дүүжин савлуурт зургаа дарах, дүүжлэгдсэн байдлаас хөлөө өргөн савлуурт хүргэх, ес дарах цогцолбор дасгалыг гүйцэтгэнэ. Нэг цогцолбор дасгалд 1 минутын шагналын оноо өгнө. Гишүүн бүр өөрийн боломжоор энэ дасгалыг хийх бөгөөд эмэгтэй гишүүд хүч тамирын дасгалыг хийхгүй байж болно.

Шүүгч цогцолбор дасгалыг бүрэн, цэвэр гүйцэтгэснээр тооцох бөгөөд дутуу хийсэн тохиолдолд цогцолбор дасгалыг тооцохгүй. Бүлгийн бүх гишүүдийн нийлбэрийг гаргаж багийн оноонд оруулна.

**Тав дугаар шат: Химийн хордолтын цэг**

Бүлэг дөрөвдүгээр цэгээс гарч 150 метр замыг туулан тав дугаар цэгт ирнэ. Химийн хордолтын бүсэд амьсгал хамгаалах баг өмсөх бөгөөд шүүгчийн командаар 8-12 секундэд хамгаалах хэрэгслээ өмсөнө.

Нэрвэгдэгсдэд анхны тусламж үзүүлнэ.

Хамгаалах хэрэгслийг 12 секундээс дээш хугацаанд өмссөн багийн гишүүн бүрт 1 минутын торгууль ногдуулна. Мөн амьсгал хамгаалах хэрэгслийг алдаатай өмссөн тоогоор 1 минутын торгууль ногдуулна.

Тэмцээн зохион байгуулагч тал амьсгал хамгаалах багийг цэг дээр бэлэн байлгах асуудлыг хариуцна.

Бүлэг тавдугаар цэгээс замын саадыг давж, 200 метр замыг туулан барианд орно.

**Ерөнхий зүйл:**

Бүлгийн гишүүдийн нэг нь бичиг баримтын зөрчилтэй байвал бүлгийг тэмцээнээс хасна.

Цагчин шүүгч бүлгийг гараанаас гарч, барианд орсон сүүлчийн хүнээр тооцож цэвэр цагийг гаргана.

Тэмцээнийг маргаангүй зохион байгуулах үүднээс эхний бүлгийг барианд орсноос хойш дараагийн бүлгийг гараанаас гаргана.

Тухайн цэг дээр бүлгийн гүйцэтгэх үүрэгтэй нь уялдуулан цэгийн шүүгчээр мэргэжлийн хүнийг ажиллуулах бөгөөд шүүгч бүлгийн авсан үнэлгээг цэг дээр нь шууд танилцуулна.

Тэмцээнийг 400-800 метрийн гүйлтийн талбай буюу түүнтэй адилтгах газар байршилд зохион байгуулна.

Оролцогч хүүхдүүдийн эрүүл мэнд, аюулгүй байдлыг хангаж, гарааны цэгт аюулгүй ажиллагааны зааварчилгаа өгнө.

Дугуй болон торон саад дүүжин савлуур самбар зэрэг төхөөрөмжийн дэргэд дундын хянагчийг ажиллуулж бүлгийн гишүүдийн гаргасан алдаа, тэдний аюулгүй байдлыг хянана. Саадыг туулахад гаргасан алдаа бүрд 1 минутын торгуульд тооцно.

**Долоо. Дүгнэх журам**

Дүнг гаргахдаа нийт хугацаанаас /цэвэр цаг/ шагналын минутыг хасч, торгуулийн минутыг нэмж хамгийн бага цагаас эхлэн байр эзлүүлнэ.

Оноо тэнцсэн нөхцөлд багийн ахлагч нарын дунд асуулт хариултын тэмцээн явуулна.

**Найм. Шагнал урамшуулал**

Тэмцээнд оролцсон багуудыг онооны дарааллаар 1, 2, 3, тусгай байр эзлүүлж, шагнаж урамшуулна.

1 дүгээр байр: Цом алтан медаль, өргөмжлөл, үнэ бүхий зүйл.

2 дугаар байр: Мөнгөн медаль, өргөмжлөл, үнэ бүхий зүйл.

3 дугаар байр: Хүрэл медаль, өргөмжлөл, үнэ бүхий зүйл.

4 дүгээр байр: Өргөмжлөл, үнэ бүхий зүйл.

5 дугаар байр: Өргөмжлөл, үнэ бүхий зүйл.

“Өсвөрийн аврагч” тэмцээний шагнал урамшууллыг Дэлхийн Зөн Монгол олон улсын байгууллага Орхон дахь салбар, Орон нутгийн хөгжлийн хөтөлбөр, Монголын Улаан Загалмайн нийгэмлэгийн дунд шатны хороо, бусад хамтран оролцох байгууллагууд энэхүү удирдамжид нийцүүлэн орон нутагт зохион байгуулах “Өсвөрийн аврагч-2018” тэмцээний удирдамжийг боловсруулж хэрэгжүүлнэ.

-оо-

Аймгийн Засаг даргын 2018-оны

.......дүгээр сарын ......-ны өдрийн

......дугаар захирамжийн II хавсралт

**“ӨСВӨРИЙН АВРАГЧ-2018” ТЭМЦЭЭНИЙГ**

**ЗОХИОН БАЙГУУЛАХАД ШААРДЛАГАТАЙ ЗАРДАЛ**

|  |  |  |  |  |  |
| --- | --- | --- | --- | --- | --- |
| д/д | Утга | Нэг бүрийн үнэ /төг/ | | Тоо ширхэг | Нийт үнэ /төг/ |
| *Нэг:Нийлбэр дүнгээр байр эзэлсэн анхны тусламжийн нөхөрлөлийг шагнах зардал* | | | | | |
| 1 | Мөнгөн шагнал | 1-р байр | | 1 | 200.000 |
| 2 | 2-р байр | | 1 | 150.000 |
| 3 | 3-р байр | | 1 | 120.000 |
| 4 | 4-р байр | | 1 | 50.000 |
| 5 | 5-р байр | | 1 | 50.000 |
| Хоёр: *Шагнал урамшууллын зардал* | | | | | |
| 1 | Медаль | 9.000 | | 24 | 216.000 |
| 2 | Өргөмжлөл | 35.000 | | 5 | 175.000 |
| 3 | Цом | 100.000 | | 1 | 100.000 |
| *Гурав: Үйл ажиллагааны талбайг хийхэд шаардагдах зардал* | | | | | |
| 2 | Анонс | 12.000 | | 3 х 4 | 144.000 |
| *Дөрөв:Бусад зардал* | | | | | |
| 1 | ЭМАТАЦ-ын зохион байгуулагч нарын зардал | 12.000 | | 30 | 360.000 |
| Нийт | | | 1.565.000 | | |

-оо-

Аймгийн Засаг даргын 2018-оны

.......дүгээр сарын ......-ны өдрийн

......дугаар захирамжийн III хавсралт

**“АВРАГЧ-2018” ТЭМЦЭЭНИЙГ ЗОХИОН БАЙГУУЛАХ**

**ШҮҮГЧДИЙН БҮРЭЛДЭХҮҮН**

**Тэмцээний ерөнхий шүүгч**:

Г.Ганбаатар - Онцгой байдлын газрын дарга, хурандаа

Д.Тунгалаг - Улаан Загалмайн Хорооны дарга

Б.Болдбаатар - Аймгийн ЗДТГ-ын Цэргийн штабын Орон нутгийн

хамгаалалт, сургалтын офицер, дэд хурандаа

**Нарийн бичгийн дарга**:

Д.Золжаргал - Онцгой байдлын газрын орлогч, урьдчилан сэргийлэх

тасгийн дарга, хошууч

Б.Нандинжаргал - Улаан Загалмайн Хорооны ахлах ажилтан

**Нэвтрүүлэгч шүүгч:**

Х.Цэрэндаш - Гал түймрийн улсын хяналтын байцаагч, ахлах дэслэгч

**Цэгийн шүүгчид**:

Б.Пүрэвдорж - Гал түймэр унтраах, аврах 68 дугаар ангийн

захирагч, ахлах дэслэгч

Д.Ариунболд - Гал түймрийн улсын хяналтын байцаагч, ахмад

Н.Наранцэцэг - Онцгой байдлын газрын эмч-сэтгэл зүйч, ахлах

дэслэгч

Э.Содгэрэл - Эрин хайх аврах бүлгийн дарга, дэслэгч

Л.Бат-ирээдүй - Гал түймэр унтраах, аврах 56 дугаар ангийн салааны

захирагч, ахлах дэслэгч

Х.Ганбат - Гал түймэр унтраах, аврах 56 дугаар ангийн салааны

захирагч, дэслэгч

Б.Анхзул - Онцгой байдлын газрын ангиллын сургалт сурталчилгаа,

урьдчилан сэргийлэх асуудал хариуцсан мэргэжилтэн, дэд ахлагч

Д.Болорцэцэг - Онцгой байдлын газрын ангиллын сургалт сурталчилгаа,

урьдчилан сэргийлэх асуудал хариуцсан мэргэжилтэн

Б.Саруултэс - Зэвсэгт хүчний 186 дугаар ангийн химийн нярав,

зааварлагч, ахлагч

Б.Сансар - Улаан Загалмайн Хорооны нийгмийн эрүүл мэнд, хүүхэд

залуучуудын хөтөлбөр хариуцсан ажилтан

Д.Мөнхнаран - Улаан Загалмайн Хорооны гамшгийн менежментийн

хөтөлбөр хариуцсан ажилтан

Д.Даваа - Улаан Загалмайн Хорооны гамшгийн зөвлөх багийн

гишүүн

Х.Булган - Улаан Загалмайн Хорооны сургагч багш

М.Кулашай - Улаан Загалмайн Хорооны сургагч багш

Л.Отгонцэцэг - Улаан Загалмайн Хорооны сургагч багш

**Туслах цэгийн шүүгчид:**

А.Түвшинжаргал - Улаан Загалмайн Хорооны дэргэдэх анхны тусламжийн

нөхөрлөлийн багийн гишүүн

Б.Соёлмаа - Улаан Загалмайн Хорооны гишүүн

Б.Мөнхтуяа - Улаан Загалмайн Хорооны гишүүн

Н.Цэрэннадмид - Сайн дурын идэвхтэн

Ц.Лхагважав - Сайн дурын идэвхтэн

**Цагчин шүүгч**

Биеийн тамир, спортын газар

-оо-

Аймгийн Засаг даргын 2018-оны

.......дүгээр сарын ......-ны өдрийн

......дугаар захирамжийн IV хавсралт

**СУРГАЛТЫН ХУВААРЬ**

**Улаан Загалмайн Хороо Анхны тусламжийн сургалт:**

|  |  |  |  |  |
| --- | --- | --- | --- | --- |
| № | Он сар өдөр | Цаг | Хаана | Сургууль |
| 1 | 2018.09.10 | 09:00-12:00 | Улаан Загалмайн Хороо | 1, 2, 3, 4, 5, 7 |
| 2 | 2018.09.10 | 14:00-17:00 | Улаан Загалмайн Хороо | 8, 13, 14, 15, 16, 17 |
| 3 | 2018.09.11 | 09:00-12:00 | Улаан Загалмайн Хороо | 18, 20, Ирээдүйн одод, Жаргалант сум, Цайхун гэгээ, Эрдмийн сан |
| 4 | 2018.09.11 | 14:00-17:00 | Улаан Загалмайн Хороо | Орхон Эмпати, Маргад, Орхон МСҮТ, ХАА МСҮТ, Билэгт-Өргөө |

**Онцгой байдлын газар Аврах ажиллагааны сургалт:**

|  |  |  |  |  |
| --- | --- | --- | --- | --- |
| № | Он сар өдөр | Цаг | Хаана | Сургууль |
| 1 | 2018.09.10 | 09:00-11:00 | Онцгой байдлын газар | 8, 13, 14, 15, 16, 17 |
| 2 | 2018.09.10 | 14:00-16:00 | Онцгой байдлын газар | 1, 2, 3, 4, 5, 7 |
| 3 | 2018.09.11 | 09:00-11:00 | Онцгой байдлын газар | Орхон Эмпати, Маргад, Орхон МСҮТ, ХАА МСҮТ, Билэгт-Өргөө |
| 4 | 2018.09.11 | 14:00-16:00 | Онцгой бадлын газар | 18, 20, Ирээдүйн одод, Жаргалант сум, Цайхун гэгээ, Эрдмийн сан |

-оо-